
Dictatura pigmeilor 


Ciolacu și Ciucă sau coaliția pumnului în masă 


Șocul anunţului privind comasarea alegerilor trebuie căutat în spatele cuvintelor 
rosite de cei doi lideri și are legătură cu modul în care Marcel Ciolacu și Nicolae 
Ciucă au înţeles să poarte aceste negocieri. De capul lor, pe repede înainte, cu o 
consultare doar formală a colegilor din teritoriu, al căror punct de vedere n-a 
contat câtuși de puţin. Pe zi ce trece vedem cum șefii PSD și PNL se rup de 
„greii” care i-au sprijinit până acum în toate bătăliile politice, transformându-se 
în niște dictatori care decid de capul lor. Iar când au ceva de transmis, o fac 
lovind cu pumnul în masă, nu întrebând în stânga și-n dreapta „voi ce părere 
aveţi?”. 


Adrian Năstase a sesizat imediat ruptura 


Este evidentă, așadar, încercarea lui Ciolacu de a se distanţa de „baronii” PSD. La Ciucă 
putem vorbi, deja, de o adâncire a faliei între conducerea din Modrogan 1 și filialele din 
țară. 


Năstase a tras semnalul de alarmă 


Politician uns cu toate alifiile și imposibil de surprins de către actuala clasă din Parlament, 
Adrian Năstase a sesizat imediat ruptura. 


Comentând vestea că social-democraţii și liberalii au bătut palma, fostul ministru de 
Externe și apoi premier al României a avut câteva remarce interesante. În primul rând, nu 
i-au scăpat neînțelegerile din interiorul celor două partide. Pentru Năstase, se vede cu 
ochiul liber „o departajare între poziţiile celor doi lideri și baronii locali” din PSD și PNL. 
„Este clar că avem o dificultate în interiorul partidelor”, a completat el. 


Cu alte cuvinte, Marcel Ciolacu și Nicolae Ciucă pierd contactul cu „greii” partidelor, cei 
care au dus în spate, de-a lungul anilor, bătăliile politice de pe Dâmboviţa. Risc asumat 
sau impus? Probabil, câte puţin din fiecare, căci doar naivii mai cred că ăștia doi 
acționează de capul lor. 


Nici sistemul ticăloșit al lui Băsescu nu a făcut ce a reușit Coaliția PSD PNL 


Nici bine nu s-a încheiat ședința PNL de miercuri, 21 februarie, că la câteva minute 
distanță în presa deja apăruseră stenogramele discuţiilor ce ar fi trebuit purtate, teoretic, 
în discreţie totală. Dar, e bine, așa am aflat și noi că PNL stă pe un butoi cu pulbere și 
numai nevoia de moment (rămânerea la guvernare) îi determină pe liberali să nu 
crâcnească în fața partenerilor social-demcrați. Chiar și așa, însă, s-a aflat că poziţia lui 
Nicolae Ciucă este puternic contestată. Ilie Bolojan și Robert Sighiartău, nume cu greutate 
în partid, și-au avertizat șeful că riscă să piardă sprijinul regiunii Ardeal; iar în Oltenia, 
Cristian Buican, președinte PNL Vilcea, nu s-a ferit să-l atingă pe Ciucă - „Dacă ne-am 
prostituat, să mergem până la capăt cu prostituția, să o facem și la «locale»”. 


În fine, poziția PDL-iștilor, în frunte cu Boc și Blaga, a fost exprimată public chiar de 
„tăticul” lor, Traian Băsescu - „Vă rog să mă credeţi că, gândindu-mă la Emil Boc, Vasile 
Blaga, Gheorghe Falcă, se rupe sufletul în mine să-i văd comasațţi pe liste comune cu 
PSD! Ce înțelege electoratul care merge la locale și europarlamentare? Să ai candidați 
comuni între PNL și PSD mi se pare ireal”. 


Despre PSD, nu mai are rost să insistăm, aici poziția lui Marcel Ciolacu este binecunoscută 
și asumată, la fel ca legea nescrisă a partidului - dacă nu câștigă alegerile, va fi executat 
în secunda doi, la fel cum au plătit (cu funcția) și alţii înaintea lui! 


Rolul baronilor locali 


Partidul Social Democrat este recunoscut că niciodată nu i-a băgat în seamă prea mult pe 
liderii din teritoriu când a fost vorba să ia decizii majore; totul s-a stabilit de la „Centru”, 
nici nu s-a pus vreodată problema că trebuie să se primească „undă verde” din ţară. 


Și, totuși, rolul baronilor locali, așa cum sunt numiţi liderii organizaţiilor regionale, e 
foarte important, chiar covârșitor când vorbim de organizarea și, eventual, câștigarea 
alegerilor. Ei sunt mașina de adus voturi, știu cum funcţionează lucrurile, trag sforile, 
conving electoratul să meargă la urne, au pârghiile necesare pentru a rezolva orice 
problemă sensibilă pentru București. 


Ce nu realizează acești „baroni”, însă, este fix asta, puterea pe care ei o au! PSD și PNL 
nu există fără munca oamenilor din teritoriu, șefii din Kiseleff și Modrogan nu fac două 
parale dacă în spatele lor n-ar sta garanţia milioanelor de voturi aduse de acești lideri 
despre care vorbim. 


Iată, așadar, pericolul sesizat de Adrian Năstase, care, indirect, i-a tras de mânecă pe 
Ciolacu și Ciucă, luaţi de valul entuziasmului și duși departe de mal (electorat). Cheia 
câștigării alegerilor este la baronii locali pe care, acum, îi sfidează cei doi șefi de partide, 
uitând, însă, că au o existență vremelnică în funcţiile deținute. A început dictatura 
pigmeilor pe Dâmboviţa. 


Nicholas Cezar 


See Full Bio; 


